Representantforslag….…. S

(2017–2018)

frå stortingsrepresentantane Heidi Greni, Siv Mossleth og Ivar Odnes

Dokument 8: S (2017–2018)

Representantforslag frå stortingsrepresentantane Heidi Greni, Siv Mossleth og Ivar Odnes om eit statlig vedlikehaldsprogram for fylkesvegnettet.

Til Stortinget

**Bakgrunn**

Fylkeskommunane har ansvar for store deler av det offentlege vegnettet i landet. Fylka har synt seg som gode vegeigarar etter at dei overtok store delar av det statlege vegnettet ved at dei innanfor sine rammer har prioritert vegbygging og vedlikehald høgt. Likevel var mykje av vegnettet som fylka overtok i dårleg stand, med stort vedlikehaldsetterslep som igjen har medført redusert investeringskapasitet for spesielt større, nye vegsamband.

Fleire rapportar om tilstanden til fylkesvegnettet teiknar same biletet, nemleg at vedlikehaldsetterslepet har auka dei siste åra på denne delen av vegnettet. Forslagsstillarane meiner råma til fylkeskommunane burde vore auka, og syner til at Senterpartiet i fleire alternative statsbudsjett har sett av høgre råmer til fylkeskommunane, og at regjeringa har endra inntektssystema slik at nokre fylker med mange kilometer fylkesveg har kome dårlegare ut.

Transportetatane skreiv fylgjande i grunnlagsdokumentet til NTP 2018-2019 «Det er et betydelig forfall på fylkesvegnettet. Kostnaden knyttet til utbedring av kritisk infrastruktur som tunneler, bruer og ferjekaier er så omfattende at transportetatene mener det bør vurderes et eget program for fornylese av fylkesveier». Dette vart ikkje prioritert av førre Stortingsfleirtal eller Regjeringa under handsaminga av NTP våren 2017.

Ei fersk analyse frå Oslo Economics syner at dersom løyvingane til vedlikehald av vegdekke og vegfundament vert auka med om lag 1,5 mrd kroner per år i perioden 2018-2029 vil det gje ei samfunnsøkonomisk nettonytte mellom 8,3 og 11,9 mrd. Oslo Economics har og talfesta kostnaden med å skyva etterslepsarbeidet fram i tid. Til dømes vil ei utsetjing av vedlikehaldsetterslepet med fem år redusera samfunnsnytta med 2,1 mrd.

Forslagsstillarane meiner situasjonen no er så alvorleg at det er behov for eit statleg program for å auke vedlikehaldet i samarbeid med fylka. Forslagsstillarane meiner programmet kan innrettast som ei tilskotsordning der staten løyver eigne midlar til formålet.

Forslagsstillarane fremjar difor følgjande forslag:

1. Stortinget ber regjeringa utarbeide eit program for å redusere vedlikehaldsetterslepet på fylkesvegane.

2. Programmet skal skissere ein opptrappingsplan for fylkesvegvedlikehald med forslag til finansieringsmodellar og organisering som skal gje auka vedlikehald og etterslepsreduksjon på fylkesvegnettet.

30.01.2018

Heidi Greni Siv Mossleth Ivar Odnes